b'\n_START_ARTICLE_\nWilhelm von Biela\n_START_SECTION_\n\xc5\xbdivljenje in delo\n_START_PARAGRAPH_\nMedtem ko je Biela slu\xc5\xbeil kot stotnik v avstrijski vojski, je \xc5\xa1tudiral astronomijo in se kratko\xc4\x8dasil s tem, da je iskal nove komete. Med letoma 1805 in 1809 je sodeloval v ve\xc4\x8d vojnah proti Napol\xc3\xa9onu. Za ljubitelja je iskanje kometov koristno delo, ker imajo poklicni astronomi mnogo drugih opravkov. Kot lovec na komete si je pridobil nepri\xc4\x8dakovano slavo. 27. februarja 1826 je v Josephstadtu v Avstriji opazoval Bielov komet. Ta kratkoperiodi\xc4\x8dni komet so opazovali \xc5\xbee prej (Messier in Montaigne 8. marca 1772 in Pons 10. novembra 1805), vendar nosi njegovo ime, ker je prvi izra\xc4\x8dunal njegov tir in se je izkazalo, da se komet le malo oddalji od Sonca. Obhodna doba kometa je nekaj manj kot sedem let. To je bil komet z drugo najkraj\xc5\xa1o potjo, \xc5\xa1e hitrej\xc5\xa1i je bil Enckejev komet, ki so ga odkrili desetletje prej. Hkrati je bil to poleg Halleyjevega kometa \xc5\xa1ele tretji tedaj znan periodi\xc4\x8dni komet._NEWLINE_Poznej\xc5\xa1e Bielovo delo ni pomembno za zgodovino znanosti, kjub temu pa je ostalo njegovo ime, podobno kot ime njegovega sodobnika, ljubiteljskega astronoma Bailyja, trdno povezano z astronomskim pojavom. Biela je imel \xc5\xa1e to sre\xc4\x8do, da je njegov komet po nekaj obhodih razpadel, kot je Kepler \xc5\xbee prej napovedal za vse komete. Prav to je dalo Bielovemu imenu nesmrtnost. Leta 1846 je Bielov komet razpadel v dva kosa. Ko se je spet prikazal leta 1852, sta bila oba dela \xc5\xbee dale\xc4\x8d narazen. Biela je umrl \xc5\xa1e pred datumom, ko bi moral komet vnovi\xc4\x8d priti naokrog. Morda je zanj pri\xc5\xa1la smrt ob pravem \xc4\x8dasu, kajti njegov komet se ni nikdar ve\xc4\x8d vrnil. To je bilo prvi\xc4\x8d, da so astronomi videli, kako je komet, del Oson\xc4\x8dja,\xc2\xa0\xc2\xbbumrl\xc2\xab\xc2\xa0pred njihovimi o\xc4\x8dmi. Enako se je zgodilo 16. julija 1994, ko je komet Shoemaker-Levy 9 tr\xc4\x8dil v Jupiter, kar so lahko posneli s Hubblovim vesoljskim daljnogledom. Namesto Bielovega kometa se danes prikazuje mno\xc5\xbeica meteorjev. Te so prvi\xc4\x8d opazili leta 1872 in jih imenovali Andromedidi, oziroma Bielidi. Bielidi so prvi\xc4\x8d pokazali na tesno zvezo med kometi in meteorji._NEWLINE_Biela je opazoval tudi Son\xc4\x8deve pege.'